Lausunto hallituksen luonnoksesta lukiolain ja vapaasta sivistystyöstä annetun lain 4 §:n muuttamisesta

237/30/2014

Kunnanhallitus § 201

|  |
| --- |
| Hallituksen esitys eduskunnalle laeiksi lukiolain, ammatillisesta peruskoulutuksesta annetun lain, ammatillisesta aikuiskoulutuksesta annetun lain sekä vapaasta sivistystyöstä annetun lain 4 §:n muuttamisesta on kunnissa lausuntokierroksella. Kuntien lausunnot on annettava viimeistään 17.11.2014.Ilomantsin kunnan osalta lakiuudistus koskettaa lukiokoulutusta sekä vapaata sivistystyötä. Ammatillisen perus- ja aikuiskoulutuksen Pohjois-Karjalassa järjestää Pohjois-Karjalan koulutuskuntayhtymä.Hallituksen esitys on osa rakennepoliittisen ohjelman toimeenpanoa ja sen tavoitteena ovat vahvat koulutuksen järjestäjät ja ylläpitäjät. Toteutuessaan lakimuutos koskisi koulutuksen järjestämisluvan myöntämistä. Lukiokoulutuksen osalta tämä tarkoittaa lupien uudestaan hakemista. Vapaasta sivistystyöstä annetun lain mukaiset ylläpitämisluvat säilyisivät ehdotetun lain mukaisina lupina, mutta ylläpitäjien taloudelliset edellytykset oppilaitoksen ylläpitämiseen tutkittaisiin viran puolesta.Mikäli lakimuutos hyväksytään, nykyiset järjestämisluvat ovat voimassa 31.12.2016 saakka. Uusien lupien mukainen toiminta alkaisi 1.1.2017. Jos opetuksen järjestäjä ei saisi järjestämislupaa, voisi se järjestää opetusta siirtymäsäännöksen perusteella määräaikaisesti enintään yhden vuoden ajan.Hallituksen esityksen perusteluissa tavoitteeksi on kirjattu sellainen koulutuksen järjestäjäverkko, joka muodostuisi toimintaedellytyksiltään vahvoista koulutuksen järjestäjistä. Perustelujen mukaan tulevat koulutuksen järjestäjät tulisivat olemaan kooltaan nykyistä merkittävästi suurempia. Edelleen perustelujen mukaan tämä vahvistaisi koulutuksen järjestäjien ammatillisia ja taloudellisia koulutuksen järjestämisedellytyksiä. Hallituksen esityksen perusteluissa nostetaan esille koulutuksen saavutettavuuden paraneminen, opetus- ja kurssitarjonnan monipuolistaminen, opetussuunnitelmallisten painotusten ja opetuksen pedagogisen kehittämisen parempi toteutuminen sekä tekniikan nykyistä parempi hyödyntäminen.Ilomantsin kunta ei voi yhtyä hallituksen esityksen perusteluihin siitä, että opetuksen järjestäminen nykyistä suuremmissa yksiköissä parantaisi edellä mainittujen tavoitteiden toteutumista. Päin vastoin koulutuksen saavutettavuus pitkien välimatkojen kunnissa heikkenee edelleen, mikäli lukiokoulutus kootaan isojen ylläpitäjien kaupunkilukioihin. Koulutuksen keskittäminen heikentäisi koulutuksellista tasa-arvoa, sillä entistä harvempi perhe lähettäisi nuortaan pitkän välimatkan päässä olevaan kaupunkilukioon. Pitkien välimatkojen alueilla lukiokoulutuksen osalta palattaisiin vuosikymmeniä taakse päin, jolloin vain varakkailla perheillä oli mahdollisuus lastensa kouluttamiseen.Opetus- ja kurssitarjonta voi olla monipuolinen pienessäkin lukiossa, joka hyödyntää verkko-opetusta sekä perus- ja lukio-opetuksen yhteisiä opettajia. Tästä esimerkkinä on oman kuntamme lukiokoulutus. Ilomantsin lukio on jäsen ISOverstaassa, josta hankimme kursseja opiskelijoillemme ja johon opettajamme tuottavat kursseja muiden jäsenten lukiolaisille.Ilomantsi on edelläkävijä sähköisten palvelujen käyttämisessä lukiokoulutuksessa. Kunnan omistaman laajakaistayhtiön, Ilonet Oy:n , rakentama laajakaistaverkko valokuituverkkona koko kunnan alueelle valmistuu 2015 aikana, joten nopeat tietoliikenneyhteydet ovat lukiolaistemme käytössä.Asian on valmistellut sivistysjohtaja.PÄÄTÖSEHDOTUS: Kunnanhallitus päättää lausuntonaan todeta1. kunnalla ei ole huomautettavaa hallituksen esitykseen vapaasta sivistystyöstä annetun lain 4 § :n muuttamisesta. Ilomantsin kansalaisopisto on opistona pieni, mutta vapaan sivistystyön järjestäjänä vahva oppilaitos, jonka toiminta perustuu alueelliseen sivistystarpeeseen. Kunnalla on taloudelliset edellytykset oppilaitoksen ylläpitämiseen.2. Hallituksen esitys lukiolain muuttamisesta ei puolestaan ota huomioon pieniä, mutta vahvoja lukiokoulutuksen järjestäjiä eikä tue alueellista koulutuksen tasa-arvoa. Lukiokoulutuksen saavutettavuus ei saa lakimuutoksessa huonontua siten, että pitkien välimatkojen kuntien ainut lukiokoulutuksen vaihtoehto ovat isot kaupunkilukiot. Tällöin vaarana on yhteiskunnan eriarvoistuminen, jolloin vain varakkaat perheet voivat tarjota lapsilleen toisen asteen yleissivistävän koulutuksen.Myös tulevaisuudessa pitää olla mahdollista järjestää lukiokoulusta paikkakunnilla, joilla on taloudelliset ja ammatilliset edellytykset koulutuksen järjestämiseen. Ilomantsin lukio toimii peruskorjatuissa, ajanmukaisissa tiloissa. Lukiolla on ammattitaitoinen henkilöstö, joka on pääosin yhteinen perusopetuksen kanssa. Tämä tukee koulutuksen taloudellisuutta. Lukiomme yhteistyö alueen työelämän ja muiden koulutuksen järjestäjien kanssa on saumatonta. Edellä mainituilla perusteilla lakimuutoksen on turvattava riittävä määrä lukiokoulutuksen järjestämislupia myös pitkien välimatkojen alueilla toimiville koulutuksen järjestäjille, joilla on edellytykset toimivan lukion ylläpitämiseen.PÄÄTÖS: Hyväksyttiin.Toimenpiteitä varten ja tiedoksi: kirjaamo@minedu.fi sekä Word-muodossa osoitteeseen verkko@minedu.fi |

 Otteen oikeaksi todistaa:

Ilomantsissa 4.11.2014

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Hilkka Ikonen

 pöytäkirjanpitäjä

**MUUTOKSENHAKUKIELLOT JA NIIDEN PERUSTEET**

Tähän päätökseen ei saa tehdä kuntalain 91 §:n mukaan oikaisuvaatimus­ta eikä

kunnallisvalitusta, koska päätös koskee vain valmistelua tai täytäntöönpanoa.

Ilomantsissa 4.11.2014

Hilkka Ikonen

pöytäkirjanpitäjän nimi

Lähetetty sähköpostitse

Ilomantsissa 4.11.2014

Eija Laitila

postittaja